אברהם בר מנחם

אברהם בר מנחם (16 במאי 1912 – 24 במרץ 2017) היה פוליטיקאי, דוקטור למשפטים ומגשר ישראלי. כיהן כראש   חוף אשקלון הראשון וכראש עיריית נתניה החמישי, בין השנים 1967–1969 ובין השנים 1974–1978.

ביוגרפיה
אברהם בר מנחם נולד ב-16 במאי 1912 בעיר גיסן שבגרמניה, בשם אלפרד גוטסמוט, בן לברטה לבית ברמן ועמנואל גוטסמונט, שהיה סוחר בדים ובגדים. למד משפטים באוניברסיטה בגיסן וקיבל תואר דוקטור. בשנת 1934, בעקבות עליית היטלר לשלטון, נמלט להולנד.

בשנת 1938 עלה לארץ ישראל בנישואי סרטיפיקט והצטרף לקיבוץ גברעם, שם נישא ליוהנה, שנפטרה בשנת 2012. בשנים 1948–1950 היה מזכיר ועד גוש יישובי הנגב. בשנת 1953 נבחר לראש המועצה האזורית חוף אשקלון. בשנת 1956 עבר להתגורר בנתניה. שימש מזכיר מועצת פועלי נתניה ופעל לביסוס ההסתדרות בעיר. כעבור שש שנים נבחר לחבר מועצת העיר.

בשנת 1965 מונה לממלא מקום ראש העירייה, וביוני 1967 נבחר לראשות עיריית נתניה, במסגרת הסכם רוטציה עם ראש העירייה הקודם, משה שקד, וכיהן בתפקיד זה עד 1969. בתקופה זו תוכנן ונבנה שובר הגלים הראשון בחופי העיר. בשנת 1969 התמודד שוב על ראשות העירייה, אך הפסיד לעובד בן עמי ומונה לממלא מקום ראש העירייה. בשנת 1974 נבחר פעם נוספת לראשות העירייה, וכיהן בתפקיד זה עד 1978. בשנת 1978 כונן ברית ערים תאומות בין נתניה ועיר הולדתו, גיסן, והעיר ניס שבצרפת.

לאחר פרישתו עסק בגישור והתמיד בכך עד הגיעו לגיל 90.

נפטר ב-24 במרץ 2017, כחודשיים לפני יום הולדתו ה-105. הותיר אחריו שלושה ילדים.

לקריאה נוספת
 עקבות בדרך: דרך החיים של אברהם בר-מנחם, 1981

קישורים חיצוניים
 רינה עוזיאל בלומנטל, סיפורו של ד"ר אברהם בר מנחם, באתר של ארגון יוצאי מרכז אירופה
 רותי ברמן, "להגיע לגיל 120 זו קללה", באתר "בלינקר", 6 ביוני 2016
 נתניה חוגגת יום הולדת 100 לד"ר אברהם בר מנחם, באתר YouTube
 אופירה חסיד, ראש עיריית נתניה בעבר, אברהם בר מנחם הלך לעולמו, קול השרון, 24 במרץ 2017

הערות שוליים

ראשי עיריית נתניה
ראשי המועצה האזורית חוף אשקלון
ישראלים ילידי גרמניה
ישראלים שהגיעו לגיל מאה
אנשי העלייה החמישית
מזכירי מועצות פועלים
ראשי רשויות מקומיות מטעם מפא"י
ראשי רשויות מקומיות מטעם העבודה
אישים הקבורים בנתניה
ישראלים שנולדו ב-1912
ישראלים שנפטרו ב-2017